Зөфәр бүләге күңелләргә хуш килде

	Алдан хәбәр итеп килгәнебезчә, 17 майда Т. Новгород өлкәсе Пильна районы Иске Мочалиның иркен болынында Салават тулы командасы һәм хөрмәтле дуслары Фирзәр Мортазин, Хәмдүнә Тимергалиева белән зур концерт-тамаша бирде. Мочали авылларын татар җырының моң-назы иркәләп торган сәгатьләрдә без кайбер тамашачыларның шул хакта фикерләрен белештек.	 - Безнең якларда Салаватның шулай дәвамлы җырлаганын хәтерләмим, Зөфәргә рәхмәт, ул ел саен Нижгар татарларын нинди дә булса тамаша белән сөендереп тора. Әмма монысы тәмам хәйран калырлык, чөнки татар эстрадасының иң популяр, иң абруйлы, татар халкының иң яраткан җырчысы Салават үзе безнең алда чыгыш ясый, - дип хисләнеп сөйләде Зур Рбишчадан Наил әфәнде Алимов һәм аның сүзләрен тормыш иптәше Рафия ханым да хуплады.

- Әйе, Зөфәр булмаса, Салаватны тереләтә күрү, аның җырлавын тыңлау күбесенең хыялларында гына калачак иде. Ә болай булгач, Зөфәр күпләрнең өмет-хыялларын тормышка ашырырга төп сәбәпче булды. Бүгенге заманда төрле чараларга тамашачы җыю бигрәк катлаулы нәрсә, ә менә биредә, күргәнегезчә, ул мәсьәлә юк. Әлбәттә, бу өлкәдә “Туган як” та зур өлеш керткәндер, - диде Печәдән Сабир әфәнде Магҗанов.

- Зөфәр молодец, ике-өч тиен диеп тормый, авылдашлары һәм якташлары өчен, гомумән, татар халкы өчен хәләл акчасын кызганмый ул. Чын күңелдән горурланам мин якын дустым белән, - ди Яңа Мочалидан Хәмзә Боцкин.

Без тагын бик күп кешедән шул хакта сораштык һәм алар барысы да шундый зур музыкаль тамашадан бәйрәм өлеше алганнары өчен Зөфәр Ибраһим улы Зайровка чиксез рәхмәтлеләр.

Ахырда Салаваттан үзеннән концерт саф һавада нинди атмосферада узганы, тамашачыларыбыз, шәхсән Зөфәр Ибраһим улы аны ничек кабул иткәне турында кызыксындык.

- Минем Нижгар мишәрләре белән дуслык күптән бар инде. Бу якларга килүем дә беренче генә түгел, әмма концерт белән махсус шундый аланлыкта чыгышым беренче тапкыр гына сезнең якларда. Т.Новгородта, Мәскәүдә кебек, биредә дә өч сәгатьлек концертым бер сулышта узды да китте. Чөнки анда да, биредә дә тамашачыларымның шаян һәм тапкыр, зирәк һәм тәвәккәл мишәрләрдән торганын беләм. Сез бит һәр җырның эчтәлегенә үтеп керәсез, юморның үткенен яратасыз. Ә юморны аңлаган, җырны тойган тамашачы белән аралашырга да, концерт алып барырга да рәхәт. Зөфәр кебек егетләрегез булганда, Нижгар татарлары яшәячәк, - дип аптырап кына җаваплады Салават.  
	О.ХӨСӘИНОВ	
Туган як

	№   |  	


